Vedtekter for Skagerrak Sparebank

Kap. 1 Firma, kontorkommune, formål.

# § 1-1 Foretaksnavn og forretningskontor

Skagerrak Sparebank ble dannet ved sammenslutning av Kragerø Sparebank og Bamble Sparebank den 1. januar 2017. Den 1. februar 2024 ble banken slått sammen med Andebu Sparebank og Larvikbanken – Din personlige sparebank.

Skagerrak Sparebank har sin forretningsadresse i Porsgrunn kommune. Banken skal i tillegg minimum videreføre kundebetjening fra et kontor i Andebu.

# § 1-2 Formål

Sparebankens formål er å fremme sparing ved å ta imot innskudd fra en ubestemt krets av innskytere og forvalte på trygg måte de midler den rår over, samt å dele ut gaver til allmennyttige formål. Banken skal videre utføre forretninger og tjenester som det er vanlig eller naturlig at sparebanker kan utføre i henhold til den til enhver tid gjeldende lovgivning og de til enhver tid gitte konsesjoner.

Kap. 2 Grunnfondet og annen egenkapital.

# § 2-1 Grunnfondet

De opprinnelige grunnfond i de sammensluttede sparebanker er tilbakebetalt eller pliktes ikke tilbakebetalt.

Stifterne eller andre har ikke krav på utbytte av virksomheten, ut over eventuelt utbytte på bankens eierandelskapital.

# § 2-2 Eierandelskapital

Med Kongen/Finansdepartementets samtykke kan generalforsamlingen vedta å utstede omsettelige og utbytteberettigede egenkapitalbevis med representasjonsrett i henhold til den til enhver tid gjeldene lovgivning.

Sparebankens utstedte eierandelskapital utgjør kr 1 484 700 000 fordelt på 14 847 000 egenkapitalbevis à kr. 100,- fullt innbetalt. Sparebankens egenkapitalbevis skal være registrert i verdipapirsentralen.

Erverver av egenkapitalbevis har stemmerett på valgmøter når ervervet er registrert i verdipapirsentralen.

Kap. 3 Generalforsamling.

# § 3-1 Generalforsamling

Generalforsamlingen er sparebankens øverste myndighet.

Generalforsamlingen skal ha 24 medlemmer med 6 varamedlemmer.

Generalforsamlingens medlemmer og varamedlemmer møter personlig. Det er ikke anledning til å møte med fullmektig eller med rådgiver.

**§ 3-2 Generalforsamlingens sammensetning.**

9 medlemmer og 2 varamedlemmer velges av og blant innskyterne i banken.

6 medlemmer og 2 varamedlemmer velges av og blant de ansatte

9 medlemmer og 2 varamedlemmer velges av og blant sparebankens egenkapitalbeviseiere

**§ 3-3 Valg til generalforsamlingen**

Bare myndige personer kan velges som medlemmer av generalforsamlingen.

Medlemmer og varamedlemmer til generalforsamlingen velges for 4 år.

Generalforsamlingen fastsetter nærmere instruks om valgene.

**§ 3-4 Innskyternes valg av medlemmer til generalforsamlingen.**

Myndige innskytere i sparebanken som har og i de siste seks måneder har hatt et innskudd i banken på minst kr 2 500 kroner, har stemmerett og er valgbare som medlem eller varamedlem til sparebankens generalforsamling som representant for innskyterne. Minst 4 medlemmer og 1 varamedlem skal ha bostedsadresse i Telemark og minst 4 medlemmer og 1 varamedlem skal ha bostedsadresse i Vestfold.

Hvert kundeforhold gir en stemme når noe annet ikke følger av loven eller av vedtektene.

# § 3-5 Ansattes valg av medlemmer til generalforsamlingen

De ansatte i sparebanken er stemmeberettiget ved valg av de ansattes medlemmer til sparebankens generalforsamling.

De ansatte i sparebanken kan velges som medlem eller varamedlem til sparebankens generalforsamling som representant for de ansatte.

# § 3-6 Egenkapitalbeviseiernes representasjon i generalforsamlingen

Eierne av egenkapitalbevis er stemmeberettiget ved valg av egenkapitalbeviseiernes medlemmer til sparebankens generalforsamling.

Enhver eier av egenkapitalbevis kan velges som medlem eller varamedlem til sparebankens generalforsamling.

# § 3-7 Innkalling til generalforsamlingen

Ordinær generalforsamling skal avholdes innen utgangen av mars måned hvert år.

Når dokumenter som gjelder saker som skal behandles på generalforsamlingen er gjort tilgjengelige for medlemmene på sparebankens internettsider, gjelder ikke lovens krav om at dokumentene skal sendes medlemmene av generalforsamlingen. Dette gjelder også dokumenter som etter lov skal inntas i eller vedlegges innkallingen til generalforsamlingen. Et medlem av generalforsamlingen kan likevel kreve å få tilsendt dokumenter som gjelder saker som skal behandles av generalforsamlingen.

Medlemmer som ikke kan delta i generalforsamlingens møte, skal meddele dette til sparebanken snarest og senest fem dager før møtet. Varamedlemmer innkalles ved ordinære medlemmers forfall.

# § 3-8 Møter og vedtak i generalforsamlingen

Hvert medlem av generalforsamlingen har en stemme.

Beslutninger i generalforsamlingen treffes ved flertall av de avgitte stemmer med mindre noe annet fremgår av disse vedtektene. Står stemmetallet likt, gjelder det som møteleder slutter seg til.

# § 3-9 Generalforsamlingens oppgaver

På det ordinære møtet i generalforsamlingen skal følgende saker behandles og avgjøres:

* Valg av generalforsamlingens leder og nestleder for 1 år.
* Godkjennelse av årsregnskap og årsberetning, herunder disponering av overskudd/utdeling av utbytte.
* Andre saker som etter lov eller vedtekter hører under generalforsamlingen.

Generalforsamlingens leder er omfattet av reglene for kreditt til ansatte/tillitsvalgte.

Vedtak om eller fullmakt til å oppta ansvarlig lån eller fondsobligasjoner treffes av generalforsamlingen med flertall som for vedtektsendring. Vedtak om eller fullmakt til å oppta annen fremmedkapital treffes av styret eller administrasjonen i henhold til delegasjonsvedtak fra styret.

Kap. 4 Styre og daglig ledelse.

# § 4-1 Styrets sammensetning og oppgaver

Styret består av 7 medlemmer som velges av generalforsamlingen.

I tillegg velges det 2 medlemmer med 1 varamedlem av og blant de ansatte.

Styrets leder og nestleder velges særskilt for 1 år.

Medlemmer og varamedlem til styret velges for 2 år.

Styrets leder eller banksjefen hver for seg, eller to av styrets medlemmer i fellesskap representerer sparebanken og forplikter den ved sin underskrift.

Styret kan meddele prokura og spesialfullmakter.

Styrets øvrige oppgaver følger av lov og forskrift.

# § 4-2 Daglig leder

Sparebanken skal ha en daglig leder. Daglig leder tilsettes av styret.

Daglig leders oppgaver følger av lov og forskrift.

Kap. 5 Valgkomite.

# § 5-1 Valgkomiteen for generalforsamlingens valg – sammensetning

Generalforsamlingen velger en valgkomite med 9 medlemmer, hvorav 3 innskytere, 1 fra hver av de tre sparebankstiftelsene, 1 fra øvrige egenkapitalbeviseiere og 2 ansatte.

# § 5-2 Valgkomiteens arbeid

Valgkomiteen skal forberede valg til generalforsamlingen, styret og valgkomitéen.

Generalforsamlingen fastsetter nærmere instruks for valgkomiteen.

# § 5-3 Valgkomité for egenkapitalbeviseiernes valg

Egenkapitalbeviseierne velger på egenkapitalbeviseiermøtet en valgkomité som skal ha 3 medlemmer og 3 varamedlemmer.

Valgkomiteen skal forberede egenkapitalbeviseiernes valg av medlemmer til

generalforsamlingen med varamedlemmer, og valg av medlemmer og varamedlemmer til valgkomiteen for egenkapitalbeviseiernes valg.

Valgkomiteens innstilling skal begrunnes. Nærmere regler for valgkomiteen fastsettes i egen instruks.

# § 5-4 Valgkomité for innskyternes valg

Innskyterne velger i eget valgmøte en valgkomité. Valgkomiteen skal ha 3 medlemmer og 3 varamedlemmer.

Valgkomiteen skal forberede innskyternes valg av medlemmer til generalforsamlingen med varamedlemmer, samt valget av medlemmer og varamedlemmer av valgkomiteen som omhandles i denne paragraf.

Valgkomiteens innstilling skal begrunnes. Nærmere regler for valgkomiteen fastsettes i egen instruks.

Kap. 6 Anvendelse av overskudd og underskudd

# § 6-1 Anvendelse av overskudd

Overskuddet av bankens virksomhet etter fradrag av utbytte og utdeling av gaver skal legges til bankens fond.

Årets overskudd og utbyttemidler fordeles mellom bankens grunnfond og

eierandelskapitalen. Utbyttemidler kan benyttes til utbytte på eierandelskapitalen, til gaver til allmennyttige formål eller overføres til gavefond eller overføres til stiftelse med allmennyttig formål.

# § 6-2 Inndekning av underskudd

Underskudd etter resultatregnskapet for siste regnskapsår skal først søkes dekket ved forholdsmessig overføring fra grunnfondskapitalen, herunder gavefondet, og den eierandelskapitalen som overstiger vedtektsfestet eierandelskapital, herunder utjevningsfondet. Underskudd som ikke dekkes slik, dekkes ved forholdsmessig overføring fra overkursfondet og kompensasjonsfondet. Ytterligere underskudd dekkes ved nedsettelse av vedtektsfestet eierandelskapital og eventuelt ved nedsettelse av annen kapital.

Kap. 7 Vedtekter.

# § 7-1 Vedtektsendringer

Endring av disse vedtektene kan vedtas av generalforsamlingen. Vedtaket er gyldig når minst to tredjedeler av dem som er til stede og minst halvdelen av alle medlemmene stemmer for det.

For endringer av § 8-3, samt for endringer av denne § 7-1 annet ledd, kreves tilslutning fra samtlige medlemmer av generalforsamlingen.

Kap. 8 Avvikling og strukturendringer.

# § 8-1 Beslutning om avvikling av sparebanken

Generalforsamlingen tar stilling til styrets forslag om avvikling av sparebanken. Vedtak om avvikling fattes med samme flertall som for vedtektsendringer.

# § 8-2 Disponering av sparebankens kapital ved avvikling

Ved avvikling av sparebanken skal sparebankens overskytende midler etter at alle forpliktelser er dekket, overføres til en eller flere sparebankstiftelser.

# § 8-3 Frigjøring av sparebankens fond ved strukturtiltak

Ved sammenslåing med annen sparebank, konvertering av grunnfondskapital til eierandelskapital, omdanning til aksjebank, avvikling eller annen begivenhet, som etter særskilt vedtak i generalforsamlingen leder til hel eller delvis frigjøring av sparebankens grunnfondskapital, skal frigjorte midler innenfor rammen av den lovgivning som gjelder på gjennomføringstidspunktet, etter generalforsamlingens vedtak og myndighetenes samtykke, overføres til henholdsvis Sparebankstiftelsen Skagerrak - Bamble og Kragerø, Sparebankstiftelsen Larvik og Sparebankstiftelsen Andebu. De frigjorte midler fordeles prosentvis til Sparebankstiftelsen Skagerrak - Bamble og Kragerø, Sparebankstiftelsen Larvik og Sparebankstiftelsen Andebu basert på gjenværende grunnfondskapital i Skagerrak Sparebank, Larvikbanken – Din personlige sparebank og Andebu Sparebank ved sammenslåingen, beregnet på grunnlag av årsregnskapene for 2023.